*Tamkó Sirató Károly*

**Tengerecki Pál**

Szil,

szál,

szalmaszál!

Merre jár a Pál?

Tenger szélén?

Hegyek élén?

Havas sziklák

meredélyén?

Hol bolyong

a messzivágyó,

tűzhegyjáró,

felhőszálló

Tengerecki Pál?

Hol a Bajkál halat dajkál,

kis pej lován ott poroszkál.

Hol porzik a nagy zuhatag,

arany szitakötőt itat.

Megfújja fény-trombitáját,

felölti neon-ruháját.

Viharcsónak legelején

száll a tűztenger tetején.

Göncölszekér útját rója

ezüstszínű űrhajója.

Varázsdallal, muzsikával

harcot vív a Fagykirállyal.

Siklik villanyfelhők szélén,

kóborol a tenger mélyén.

Szil,

szál,

szalmaszál!

Gyere haza, Pál!

Vándor kedved

meddig éled?

Játszanék már

újra véled.

Messzeségből

hozzám térj meg!

Tőlem többé

el ne tévedj,

ecki,

becki,

tengerecki,

Tengerecki Pál!